Зи школ кIуэгъуэ мыхъуахэм я гъэсакIуэхэм я махуэшхуэр ягъэлъэпIащ
Бахъсэн районым щыщ Кыщпэк къуажэм и сабий садым иджыблагъэ щекIуэкIащ зи школ кIуэгъуэ мыхъуахэр щагъасэ IуэхущIапIэхэм я лэжьакIуэхэм я махуэшхуэм теухуа республикэ зэхыхьэ.
Абы ирихьэлIащ КъБР-м и Парламентым и УнафэщI Егоровэ Татьянэ, КъБР-м и Правительствэм и УнафэщIым и къуэ-дзэ – республикэм егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, Бахъсэн районым и щIыналъэ администрацэм и Iэтащхьэм и япэ къуэдзэ Къанэмэт Рустам, КъБР-м и министерствэ щхьэхуэхэм, республикэм и муниципальнэ щIыналъэхэм егъэджэныгъэмкIэ я управленэхэм я лIыкIуэхэр, егъэджакIуэхэр, гъэсакIуэхэр.
Къызэхуэсахэр а зэхыхьэм щызэхъуэжащ сабийхэм я зэхэщIыкIыр къэIэтыным, абыхэм гъэсэныгъэ тэмэм етыным хуэгъэзауэ къагъэсэбэп IэмалхэмкIэ. Апхуэдэу сурэт выставкэ хьэлэмэт къызэрагъэпэщащ сабий садхэм я гъэсэнхэмрэ абыхэм я лэжьакIуэхэмрэ ятеухуауэ.
ЗэIущIэм и кIэухым къыщыпсалъэм Егоровэ Татьянэ къыхигъэщащ зи школ кIуэгъуэ мыхъуа цIыкIухэм я зэфIэкIыр зэтегъэувэным хуабжьу мыхьэнэшхуэ зэриIэр, абыхэм щIэуэ ялъагъу псори псынщIэу къызэрапхъуатэр, абы къыхэкIыу зыпэрыт лэжьыгъэм гъэсакIуэхэр хуабжьу гудзакъэ яхэлъу бгъэдыхьэн зэрыхуейр.
Сабий садхэм екIуалIэхэм ядэлажьэ псоми фIыщIэ яхуищIу къэпсэлъащ егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ. ЗэIущIэр зэхуащIыжащ районым и сабий сад зыбжанэм я гъэсэнхэм я концерт нэгузыужьымкIэ.
Албот Людмилэ.
